b'\n_START_ARTICLE_\nJonas Antanavi\xc4\x8dius\n_START_SECTION_\nK\xc5\xabrybin\xc4\x97 biografija\n_START_PARAGRAPH_\nJ. Antanavi\xc4\x8dius solinio dainavimo mok\xc4\x97si Vilniuje J. Tallat-Kelp\xc5\xa1os auk\xc5\xa1tesniojoje muzikos mokykloje, tuo pat metu dirbo Operos ir baleto teatro choro artistu. Pasirink\xc4\x99s dainininko profesij\xc4\x85, t\xc4\x99s\xc4\x97 solinio dainavimo studijas Estijoje, Talino konservatorijoje prof. A. Arderio klas\xc4\x97je (baig\xc4\x97 1967 m.), dainavo Tartu teatre \xe2\x80\x9eVanemuine\xe2\x80\x9c, \xc4\x8dia paruo\xc5\xa1\xc4\x97 vaidmenis G. Verdi operose \xe2\x80\x9eRigoletas\xe2\x80\x9d ir \xe2\x80\x9eTraviata\xe2\x80\x9c, est\xc5\xb3 kompozitori\xc5\xb3 G. Ernesakso, V. Tormio operose. K\xc5\xabrybin\xc4\x97 dainininko veikla Estijoje buvo susijusi su garsiu est\xc5\xb3 re\xc5\xbeisieriumi Karlu Irdu._NEWLINE_1968\xe2\x80\x931974 m. solistas dainavo Kauno valstybiniame muzikiniame teatre, debiutavo Alfredo ir Hercogo partijomis G. Verdi operose \xe2\x80\x9eTraviata\xe2\x80\x9c ir \xe2\x80\x9eRigoletas\xe2\x80\x9c, dainavo tenor\xc5\xb3 partijas 8 operose, suk\xc5\xabr\xc4\x97 14 vaidmen\xc5\xb3 operet\xc4\x97se bei miuzikluose._NEWLINE_1974-1980 m. solistas k\xc5\xabrybin\xc4\x99 veikl\xc4\x85 t\xc4\x99s\xc4\x97 Operos ir baleto teatre, kur atliko tenoro partijas daugiau nei de\xc5\xa1imtyje pastatym\xc5\xb3, dalyvavo teatro artist\xc5\xb3 koncertin\xc4\x97se programose. J. Antanavi\xc4\x8dius atliko Dmitrijaus Apsi\xc5\xa1auk\xc4\x97lio partij\xc4\x85 M. Musorgskio operoje \xe2\x80\x9eBorisas Godunovas\xe2\x80\x9c teatro gastroli\xc5\xb3 Maskvos Did\xc5\xbeiajame teatre metu._NEWLINE_1980 m. dainininkas sugr\xc4\xaf\xc5\xbeo \xc4\xaf Kauno valstybin\xc4\xaf muzikin\xc4\xaf teatr\xc4\x85, ta\xc4\x8diau kelis sezonus prat\xc4\x99s\xc4\x97 bendradarbiavim\xc4\x85 su pagrindine Lietuvos operos scena. Kaune J. Antanavi\xc4\x8dius k\xc5\xabr\xc4\x97 vaidmenis \xc4\xafvairi\xc5\xb3 \xc5\xbeanr\xc5\xb3 spektakliuose, ry\xc5\xa1kiausi: Turidu - P. Mascagni operoje \xe2\x80\x9eKaimo garb\xc4\x97\xe2\x80\x9c, Pedras - E. d\xe2\x80\x99Alberto operoje \xe2\x80\x9eSl\xc4\x97nis\xe2\x80\x9c, Kanijo \xe2\x80\x93 R. Leoncavallo operoje \xe2\x80\x9ePajacai\xe2\x80\x9c. Dainininko sukurti vaidmenys puikiai demonstravo i\xc5\xa1rai\xc5\xa1king\xc4\x85, spalving\xc4\x85, plataus diapazono dainininko bals\xc4\x85. J. Antanavi\xc4\x8diaus vaidmenys operet\xc4\x97se ir miuzikluose \xc5\xa1alia auk\xc5\xa1to vokalo meistri\xc5\xa1kumo skleid\xc4\x97 ir \xc4\xafvairiapusi\xc5\xa1kas jo aktorines savybes. Dainininkas did\xc5\xbeiavosi ir \xc4\xafsp\xc5\xabdingu vieno vaidmens atlikimo skai\xc4\x8diumi \xe2\x80\x93 Grafo Cedlau partij\xc4\x85 J. Strausso operet\xc4\x97je \xe2\x80\x9eVienos kraujas\xe2\x80\x9c jis dainavo daugiau nei 400 kart\xc5\xb3._NEWLINE_Ypa\xc4\x8d reik\xc5\xa1mingi J.Antanavi\xc4\x8diui buvo 1995 ir 1996 m., kada jis dalyvavo koncertiniuose turn\xc4\x97 po \xc4\xafvairias Italijos vietoves, dainavo 16-oje spektakli\xc5\xb3 ir 22-juose koncertuose. \xc5\xa0ioms i\xc5\xa1vykoms dainininkas paruo\xc5\xa1\xc4\x97 tenoro partijas L. Beethoveno 9 simfonijoje, G. Puccini mi\xc5\xa1iose (Messa di Gloria), H. Berliozo dramin\xc4\x97je legendoje \xe2\x80\x9eFausto pasmerkimas\xe2\x80\x9c, A. Dvor\xc5\xbeako \xe2\x80\x9eRequiem\xe2\x80\x9c (jas interpretavo drauge su Lietuvos valstybiniu simfoniniu orkestru (dirig. G. Rinkevi\xc4\x8dius), Volgogrado simfoniniu orkestru, Latvijos valstybiniu choru ir garsiais est\xc5\xb3, moldav\xc5\xb3, ital\xc5\xb3 dainininkais) bei Kavaradosio ir Pinkertono partijas G. Puccini operose \xe2\x80\x9eToska\xe2\x80\x9c ir \xe2\x80\x9eMadam Baterflai\xe2\x80\x9c, taip pat Alfredo partij\xc4\x85 G. Verdi operoje \xe2\x80\x9eTraviata\xe2\x80\x9c. \xc5\xa0iuos koncertus ir spektaklius mat\xc4\x97 ir gird\xc4\x97jo t\xc5\xabkstantin\xc4\x97s \xc5\xbei\xc5\xabrov\xc5\xb3 minios._NEWLINE_Kaip pedagogas J. Antanavi\xc4\x8dius ilgamete atlik\xc4\x97jo patirtimi dalijosi su \xc5\xbeengian\xc4\x8diaisiais pirmuosius \xc5\xbeingsnius \xc4\xaf operos scen\xc4\x85, d\xc4\x97st\xc4\x97 solin\xc4\xaf dainavim\xc4\x85 \xc4\xafvairiose auk\xc5\xa1tosiose ir vidurin\xc4\x97s grandies Kauno muzikinio profilio \xc5\xa1vietimo \xc4\xafstaigose. Tarp nemenko b\xc5\xabrio J. Antanavi\xc4\x8diaus mokini\xc5\xb3 buvo ir ry\xc5\xa1kiausias n\xc5\xabdienos Lietuvos tenoras Mer\xc5\xabnas Vitulskis. 1970-2014 m. J. Antanavi\xc4\x8dius dirbo Kauno valstybinio choro vokalo pedagogu, nuosekliai ir kantriai perduodamas savo \xc4\xaflgamet\xc4\x99 vokalin\xc4\x99 patirt\xc4\xaf.\n_START_SECTION_\nApdovanojimai\n_START_PARAGRAPH_\n1980 m. Lietuvos nusipelnusio artisto vardas. 2014 m. II laipsnio Santakos garb\xc4\x97s \xc5\xbeenklas u\xc5\xbe nuopelnus Kauno miestui.'